**Настаўнік**: Губанава Т.І.

**Урок:** літаратурнае чытанне.

**Клас:** 3

**Тэма:** Плывуць над краінай жалобныя званы Хатыні.

**Мэта:** плануецца, што да канца ўрока вучні будуць

*ведаць:*

* прозвішча аўтара і назву твора, яго сюжэтную лінію;

*умець:*

* выразна чытаць дадзены твор, прытрымліваючыся тэмпу чытання ў залежнасці ад эмацыянальнага настрою твора;
* выказваць свае адносіны да прачытанага.

**Задачы:** садзейнічаць узбагачэнню слоўнікавага запасу навучэнцаў; стварыць умовы для развіцця ў вучняў эмацыянальнага ўспрыняцця верша, садзейнічаць выхаванню шаноўных адносін да гістарычнага мінулага нашага народа, гонару за яго.

**Ход урока**

***Праверка дамашняга задання***

Выразнае чытанне твора “Самалёт на лузе”.

***Маўленчая размінка.***

*Вучні выразна чытаюць верш, запісаны на дошцы, з інтанацыяй паведамлення, здзіўлення, як гэты верш прачыталі б маленькія дашкаляты, вучні 3-га класа, бацькі.*

Расці, дрэўца,

расці, траўка,

расці, краска,

калі ласка.

Я вас не забуду-

паліваць вас буду.

***Праца над вершам “Бусел над Хатынню”***

*Чытаю верш:*

Над спаленай вёскай,

адзетай жалобным гранітам,

званы абзываюцца

рэхам вайны незабытым.

Хай Вечны агонь,

што запалены ў памяць Хатыні,

як рунь і як неба,

палае – зялёны і сіні.

*А. Куляшоў*

- Хто з вас ведае пра жудасны лёс беларускай вёскі Хатынь? *(фотаздымкі комплексу.)*

***Матэрыал для паглыблення ведаў вучняў.*** Мемарыяльны комплекс Хатынь – помнік на месцы адрыны, дзе 23 сакавіка 1943 года фашысты зажыва спалілі 149 жыхароў Хатыні. Сярод іх – 75 дзяцей. Самаму малодшаму, Толіку Яскевічу, было усяго 7 тыдняў… Адзін жыхар хатыні застаўся жывым – Іосіф Іосіфавіч Камінскі. Ён выйшаў жывым з полымя і вынес на руках ужо мёртвага свайго сына, 15-гадовага Адама… На месцы 26 хат вёскі Хатынь – 26 сімвалічных жалезабетонных зрубаў з комінамі-званамі. Сімвалічныя веснічкі заўсёды адчынены і запрашаюць зайсці, але ўжо не суджана гаспадарам сустрэць гасцей, а калодзежам – напаіць вадой… Хатынь – могілкі згарэўшых разам з жывымі жыхарамі і не адрадзіўшыхся пасля вайны вёсак. Іх 185 (вёска Дальва Лагойскага раёна, вёскі Расоха Асіповічскага раёна і інш.). Вобраз Іосіфа Камінскага, жывога сведкі той жудаснай трагедыі, увасоблены ў помніку Няскоронаму Чалавеку, сімвалу стойкасці, мужнасці і незалежнасці нашага народа.

- Сённяшні ўрок дапаможа нам прыслухацца да развітальнага запавету жыхароў Хатыні, захаваць памяць аб той бядзе, каб ніколі не дапусціць яе зноў.

- Паглядзіце на малюнак на с. 77.

- Што на ім адлюстравана? (*адказы дзяцей*)

- Паслухайце верш Васіля Жуковіча “Бусел над Хатынню” *(чытаю верш).* Знайдзіце словы ці выразы сэнс якіх вам не зразумелы. (*Успрыманне верша вучнямі на слых з апорай на тэкст і малюнак)*.

***Слоўнікавая работа.***

Людзі ў скрусе – людзі ў маркоце.

* Які настрой гэтага верша? Чаму?

*Чытанне верша вучнем.*

* Які настрой хацеў выказаць аўтар у вершы? У якіх радках гэта гучыць найбольш выразна?

*Самастойнае чытанне верша вучнямі.*

- Што ўбачыў бусел, пралятаючы над Хатынню?

- Прачытайце другі слупок верша і растлумачце выраз “І плывуць трывожныя такія, тонкія жалобныя званы”.

- Супастаўце малюнак са зместам верша. Знайдзіце радкі, якімі можна падпісаць гэты малюнак.

- Як нашы землякі ўшаноўваюць памяць загінуўшых у гады Вялікай Айчыннай вайны?

*Складанне партытуры верша. Падрыхтоўка да выразнага чытання.*

*Самастоўнае чытанне.*

*Выразнае чытанне верша.*

***Дамашнее заданне***

Выразнае чытанне верша В.Жуковіча “Бусел над Хатынню”

***Вынік урока***

- Падыходзіць да завяршэння ўрок, і мы павінны захаваць памяць аб Хатыні і многіх беларускіх вёсках, каб ніколі не дапусціць зноў вайны.

- З якім творам мы сёння пазнаёміліся?

- Хто аўтар?

- Якім быў настрой твора на ўроку?

- Чаму?

- Што вы запомнілі пра вёску Хатынь?

-Як людзі павінны берагчы мір?